Mabuza ontwykend oor grondkwessiePres. Cyril Ramaphosa en adjunkpres. David Mabuza (Foto: GCIS) Adjunkpres. David Mabuza het Dinsdag tydens vraetyd in die parlement ŉ eierdans oor die onteiening van grond sonder vergoeding gedoen. In ŉ sterk aanduiding dat die ANC ŉ tydperk van onsekerheid oor die verdelende kwessie ervaar, het Mabuza wegbeweeg van die ANC se aanvanklike bombasme oor onteiening en ŉ versigtiger koers ingeslaan. Hy het die versekering gegee dat alle insette oor die politieke warm patat in ag geneem sal word voor die finale besluit oor die kwessie. ŉ Vraag deur die DA oor die erkenning van titelaktes op kommunale grond wat deur tradisionele leiers beheer word, het gewys watter hoogspanning tussen die regering en tradisionele leiers aan die broei is oor die aangeleentheid. “Tradisionele leiers bestuur die grond namens die bevolking, so dit behoort eintlik aan die bevolking. Om dieselfde rede behoort staatsgrond ook aan die bevolking,” het hy probeer argumenteer. Veronica Mente, EFF-LP, het Mabuza getakel oor vertragings met die verskaffing van vigs-toetsuitslae en aflewering van antiretrovirale middels in afgeleë gebiede. Mabuza het gesê die regering doen sy bes, maar dit vat ŉ rukkie om aflewerings van bloedmonsters na bloedlaboratoriums te doen omdat die laboratoriums in stedelike gebiede is. ŉ Vraag deur die DA-hoofsweep, John Steenhuisen, oor ingryping van die sentrale regering in Noordwes het korrupsie aan die bod gebring, en dis toe dat die poppe begin dans het. Andries Tlouamma, Agang-LP, het gevra dat Mabuza homself van enige ondersoek na korrupsie verskoon “want u is Supra Mahumapelo [die ontsetelde Noordwes-premier] se broer in aksie. Dit sal een dief wees wat ŉ ander een jaag.” Die adjunkspeaker, Lechesa Tsenoli (ANC), het Tlouamma beveel om sy woorde terug te trek, maar Tlouamma het geweier en is uit die vergadersaal gejaag.